नेपाल र बंगलादेशको महिला टोली मैत्रीपूर्ण फुटबलमा भिड्दै
नेपाल र बंगलादेशको राष्ट्रिय महिला टोली मैत्रीपूर्ण फुटबलमा भिड्दै छन् । त्रिपुरेश्वरस्थित दशरथ रंगशालामा उक्त खेल साँझ ५ बजे हुने तय भएको छ । 
काठमाडौँ — नेपाल र बंगलादेशको राष्ट्रिय महिला टोली मैत्रीपूर्ण फुटबलमा भिड्दै छन् । त्रिपुरेश्वरस्थित दशरथ रंगशालामा उक्त खेल साँझ ५ बजे हुने तय भएको छ । दुवै टोलीले अर्को खेल आगामी आाइतबार खेल्नेछन् । नेपाली महिला फुटबल टोलीले यसअघि कतार, कुवेत र मलेसियासित मैत्रीपूर्ण खेल खेलेको थियो । नेपाली टोलीले उज्वेकिस्तानमा आयोजना हुने एएफसी महिला एसियन कप–२०२२ छनोटका तयारीमा रहेका बेला बंगलादेशसित मैत्रीपूर्ण फुटबल खेल्न लागेको हो । एसियन कप छनोटअन्तर्गत नेपाल समूह ‘एफ’ मा छ । उक्त समूहमा हङकङ र फिलिपिन्स रहेका छन् ।नेपालले फिलिपिन्ससित आगामी असोज २ गते तथा हङकङसँग असोज ५ गते खेल्ने तय भएको अखिल नेपाल फुटबल संघ (एन्फा)ले जनाएको छ । उक्त समूहको शीर्ष टोली अर्को वर्ष भारतमा आयोजना हुने एसियन कप खेल्ने छ । नेपाली टोली मुख्य खेलाडी सावित्रा भण्डारी ‘साम्बा’बिना मैदानमा उत्रिदैँछन् । गत वर्ष महिला राष्ट्रिय लिग खेल्ने क्रममा घुँडामा चोट लागेपछि उनी हाल कतारमा उपचाररत छिन् । उनले चोटका कारण बंगलादेशसितको दुवै खेल गुमाउनेछिन् ।नेपाली महिला टोलीलाई हाल ग्यारी फिलिप्सले प्रशिक्षण दिँदै आएका छन् । उनले नेपाली टोली एसियन कपमा छनोट हुने बुधबार आयोजित पत्रकार सम्मेलनमा बताए । नेपाली टोलीमा युवा खेलाडीको वर्चस्व रहेका कारण बंगलादेशसितका खेलमा उत्कृष्ट प्रदर्शन गर्न सक्ने उनको भनाइ छ । महिला फुटबलमा नेपाल अहिलेसम्म बंगलादेशसँग अपराजित रहेको छ । दुवै टोलीले हालसम्म ६ खेल खेलेका छन् ।